শিশুদের ওষুধে ঘুরে বেড়াচ্ছে পোকা! ফের বিতর্ক ‘ডবল ইঞ্জিন’ রাজ্যে

ওয়েব ডেস্ক: ওষুধ নিয়ে ফের বিতর্কে (Medicine Controversy) ডবল-ইঞ্জিন রাজ্য মধ্যপ্রদেশে (Madhya Pradesh)। কফ সিরাপ-কাণ্ডে (Cough Syrup Case) শিশু মৃত্যুর ঘটনার রেশ কাটতে না কাটতেই নতুন করে চাঞ্চল্য ছড়িয়েছে গোয়ালিয়রে (Gwalior)। এবার এক সরকারি হাসপাতালে (Government Hospital) শিশুকে দেওয়া অ্যান্টিবায়োটিক সিরাপে মিলল পোকা। ঘটনাটি ঘটেছে গোয়ালিয়র জেলার মোরার এলাকার সরকারি হাসপাতালে।

এক মহিলা অভিযোগ করেন যে তাঁর শিশুকে দেওয়া আজিথ্রোমাইসিন (Azithromycin) অ্যান্টিবায়োটিক সিরাপের বোতলের ভেতরে পোকা পাওয়া গিয়েছে। অভিযোগের পরেই হাসপাতাল কর্তৃপক্ষ ও ফার্মেসি দফতর তৎপর হয়ে ওঠে। এদিকে গোলিয়রের ওষুধ পরিদর্শক অনুভূতি শর্মা জানান, “ওই মহিলা যখন বোতলটি নিয়ে আসেন, সেটি খোলা ছিল। তবুও অভিযোগ পাওয়ার সঙ্গে সঙ্গে আমরা বিষয়টি খতিয়ে দেখি। আপাতত হাসপাতালে থাকা একই ব্যাচের সমস্ত ওষুধ বাজেয়াপ্ত করা হয়েছে।”

আরও পড়ুন: নেই গুরুত্বপূর্ণ উপাদান, গুণমান পরীক্ষায় ফেল ৩৪টি ওষুধ!

প্রশাসন সূত্রে জানা গিয়েছে, মোরার হাসপাতাল থেকে বিতরণ ও মজুত করা ওই আজিথ্রোমাইসিন সিরাপের মোট ৩০৬ বোতল উদ্ধার করে সিল করে দেওয়া হয়েছে। প্রাথমিক পরীক্ষায় কিছু বোতলে পোকা বা অন্য কোনো অস্বাভাবিকতা পাওয়া যায়নি, তবে এই বিষয়ে নিশ্চিত হতে নমুনা পাঠানো হয়েছে ভোপালের একটি সরকারি পরীক্ষাগারে। পাশাপাশি, ওষুধের একটি নমুনা কলকাতার সেন্ট্রাল ড্রাগ ল্যাবরেটরিতেও পাঠানো হবে বলে জানানো হয়েছে হাসপাতাল কর্তৃপক্ষের তরফে।

উল্লেখ্য, কয়েক দিন আগেই মধ্যপ্রদেশের ছিন্দওয়াড়ায় ২৪ জন শিশুর মৃত্যু হয়েছে নকল ও দূষিত কাশির সিরাপ খাওয়ার পর। প্রাথমিক তদন্তে জানা গিয়েছে, ‘কোল্ডরিফ’ (Coldrif) নামের সিরাপটি খাওয়ার পর ওই শিশুদের কিডনি বিকল হয়ে যায়। এই অবস্থার মাঝে ফের একবার ওষুধ নিয়ে বিতর্ক বাড়ল বিজেপি শাসিত রাজ্যে।

দেখুন আরও খবর:

The post শিশুদের ওষুধে ঘুরে বেড়াচ্ছে পোকা! ফের বিতর্ক ‘ডবল ইঞ্জিন’ রাজ্যে first appeared on KolkataTV.

The post শিশুদের ওষুধে ঘুরে বেড়াচ্ছে পোকা! ফের বিতর্ক ‘ডবল ইঞ্জিন’ রাজ্যে appeared first on KolkataTV.